作者:劉克莊
標題:賀新郎
內容:猶記臣之少。興狂時、過陳遵飲，對孫登嘯。歲晚登臨多感慨，但覺齊山詩妙。任蓉月、柳風吹照。金印不來丹飛去，擬神仙、富貴都差了。空鑄錯，與人笑。九年前拜懸車表。試回看、柴桑菊老，玄都花少。周也曾言殤子壽，佛以白頭為夭。末後句、巖頭曾道。頭似禿鶖巾裹懶，最不宜蟬冕宜僧帽。杯中物，直須釂。